|  |  |  |
| --- | --- | --- |
| Lietuvos savivaldybių asociacijaiEl. p. bendras@lsa.ltSocialinės apsaugos ir darbo ministerijaiEl. p. post@socmin.ltSveikatos apsaugos ministerijai El. p. ministerija@sam.lt | Į | 2020-10-28 Nr. (6.5-2020-47)2-11382020-10-21 Nr.(15)-SD |

**DĖL iš šeimų paimtų vaikų ištyrimo dėl COVID-19 virusinės infekcijos**

Susipažinę su Lietuvos savivaldybių asociacijos kreipimusi dėl iš šeimų paimtų vaikų ištyrimo dėl COVID-19 virusinės infekcijos, sutinkame, kad nepaisant nevienkartinių kreipimusi į Socialinės apsaugos ir darbo ministeriją (2020-04-09, 2020-05-15 ir 2020-08-11) dėl teisinio vaiko teisių apsaugos ir užtikrinimo aspektų reguliavimo ekstremalios situacijos bei karantino laikotarpiu, iki šiol nėra priimtas teisės aktas, kuris užtikrintų vienodą praktiką šalyje pandemijos laikotarpiu.

Vykdoma vaiko teisių užtikrinimo padėties stebėsena rodo, kad nuo ekstremalios situacijos paskelbimo šių metų pradžioje, dėl specialaus teisinio reguliavimo šiam laikotarpiui trūkumo ir nesuformuotos vieningos įstatymų, reglamentuojančių vaiko teisių apsaugą, taikymo praktikos savivaldybių administracijų ir įstaigų atstovams kilo ir vis dar iškyla daug klausimų ir neaiškumų dėl įvairių vaiko teisių užtikrinimo aspektų (vaikų izoliavimo, tyrimų dėl COVI-19 infekcijos, vaikų atstovavimo, saugios aplinkos užtikrinimo vietų, kt.), Valstybės vaiko teisių apsaugos ir įvaikinimo tarnybos teritorinių padalinių bei savivaldybių administracijų bei institucijų specialistų bendradarbiavimo ir funkcijų. Taip pat paminėtina, kad ir ne karantino laikotarpiu savivaldybių praktika dėl vaikų, paimtų iš atstovų pagal įstatymą ar nesaugios aplinkos, privalomo testavimo dėl COVID-19 infekcijos yra (buvo) skirtinga, pavyzdžiui, yra savivaldybių, kuriose visi vaikai, paimti iš atstovų pagal įstatymą, pristatomi į sveikatos priežiūros įstaigas dėl privalomo testavimo.

Vaiko teisių apsaugos kontrolierės pozicija dėl vaikų izoliavimo buvo išplatinta ne tik Socialinės apsaugos ir darbo ministerijai, bet ir Lietuvos savivaldybių asociacijai (pateikiant vaiko teisių apsaugos kontrolierės 2020-08-11 pažymą Nr. (6.7.-2020-21)PR-379). Pakartotinai pažymime, kad vaiko izoliavimas yra jo teisių ir laisvių suvaržymo priemonė, kurios taikymas turi būti proporcingas siekiamam tikslui, todėl vaiko izoliavimas turėtų būti taikomas tik esant teisės aktuose nustatytiems pagrindams. Šiuo metu asmenų izoliavimą dėl COVID-19 infekcijos reglamentuoja sveikatos apsaugos ministro 2020 m. kovo 12 d. įsakymas Nr. V-352 (su vėlesniais pakeitimais). Nei minėtas įsakymas, nei kiti teisės aktai nenumato galimybės izoliuoti namuose, kitoje gyvenamojoje vietoje ar savivaldybės administracijos numatytoje patalpoje asmenų (vaikų), jei jie neserga COVID-19 liga, nėra įtarimų, kad jie serga šia liga ar neturėjo sąlyčio su sergančiais šia infekcija asmenimis.

Palaikytina Socialinės apsaugos ir darbo ministerijos pozicija, kad nesant teisės aktuose nustatytų būtinųjų izoliacijos sąlygų, vaiko, paimto iš atstovų pagal įstatymą ar kitos nesaugios jam aplinkos, vežimas (apgyvendinimas) į savivaldybės administracijos nustatytas izoliacijos vietas (patalpas) pablogina stresinėje situacijoje esančio vaiko padėtį bei neatitinka geriausių vaiko interesų.

Kaip ne kartą minėta, pandemijos kontekste vaikai tampa viena labiausiai pažeidžiamų visuomenės grupių, kuriems reikalingas ypatingas ir didesnis nei įprastai dėmesys. Itin pažeidžiamais tampa vaikai, susidūrę su jų teisių pažeidimu ir atskirti nuo savo šeimos (tėvų), todėl valstybės ir savivaldybių institucijos turi užtikrinti, kad nebūtų pablogintos jų sąlygos. Keliamo klausimo kontekste svarbu ir tai, kad tėvų globos ir šeimos aplinkos netekę vaikai negali būti stigmatizuojami ir diskriminuojami kitų vaikų atžvilgiu taikant jiems neproporcingas infekcijos plitimo prevencijos bei kontrolės priemones.

Taip pat primintina, kad būtina numatyti specialias priemones vaikams, kurie yra pažeidžiami ir kuriems reikalinga priežiūra už šeimos ribų, siekiant užtikrinti jų saugumą bei fizinį bei emocinį vystymąsi, taip pat įvertinti, kad izoliavimo priemonės gali pagilinti jau įtemptas situacijas ir susilpninti šią ir taip pažeidžiamą vaikų grupę. Globojamiems (įskaitant izoliuotus) vaikams turėtų būti užtikrintas nuolatinis mokymasis, priežiūra ir kai kurių laisvalaikio pramogų prieinamumas. Globos įstaigose ar kitose savivaldybės laikino apgyvendinimo (saugios aplinkos) vietose turi būti užtikrinta vaikų ir personalo apsauga, o užsikrėtusiems (potencialiai užsikrėtusiems) ir teisės aktų nustatyta tvarka izoliuotiems vaikams turi būti skiriamas ypatingas dėmesys, turi būti skiriamos tos pačios paslaugos, tokia pačia apimtimi, išlaikant tokius pačius kokybės reikalavimus teikiamoms paslaugoms, kaip ir kitiems be tėvų globos likusiems vaikams. Įvertinant be tėvų globos likusių vaikų pažeidžiamumą, taip pat izoliavimo neigiamas pasekmes, vaiko teisių apsaugos kontrolierės nuomone, reikia numatyti papildomas ir specialias emocinio bei psichologinio palaikymo priemones, kurios, atsižvelgiant į izoliacijos aplinkybes ir anksčiau patirtą emocinę žalą, padėtų sumažinti emocinės sveikatos ir stabilumo riziką.

Susirūpinimą kelia ir Lietuvos savivaldybių asociacijos pateiktas (siūlomas) algoritmas dalyje dėl tėvų globos netekusių vaikų apgyvendinimo socialinės globos įstaigose. Primintina, kad vaiko apgyvendinimas vaikų globos institucijoje yra galimas tik kraštutiniais atvejais, o pareiga užtikrinti kitų globos formų (globa šeimoje, šeimynoje, globos centre) prieinamumą tenka savivaldybėms.

Įvertinant, kad COVID-19 pandemija ir jos keliamas nerimas dėl galimo tėvų globos netekusio vaiko kontakto su sergančiuoju gali neigiamai įtakoti vaikų globos ir (ar) priežiūros šeimose situaciją (galimybes), pripažintina, kad šiuo laikotarpiu yra svarbios infekcijos plitimo prevencijos ir kontrolės priemonės teikiant paslaugas vaikams. Todėl manytina, kad Lietuvos savivaldybių asociacijos keliamo klausimo kontekste yra ir gali būti reikšmingi sveikatos apsaugos ministro įsakymai ir valstybės lygio ekstremalios situacijos valstybės operacijų vadovo sprendimai.

Todėl vaiko teisių apsaugos kontrolierė kreipiasi į Socialinės apsaugos ir darbo ministeriją, Sveikatos apsaugos ministeriją bei Lietuvos savivaldybių asociaciją, prašydama inicijuoti konstruktyvią diskusiją dėl proporcingų tikslui pasiekti ir vaiko interesus atitinkančių COVID-19 infekcijos prevencijos bei kontrolės priemonių socialinių paslaugų (įskaitant, bet neapsiribojant socialinės globos) teikimo procese.

Vaiko teisių apsaugos kontrolieriaus įstaigos atstovai yra pasiruošę dalyvauti diskusijose, ieškant labiausiai vaiko interesus atitinkančių sprendimų.

Tikėdamiesi konstruktyvaus dialogo, prašome informuoti vaiko teisių apsaugos kontrolierę apie priimtus sprendimus.

Vaiko teisių apsaugos kontrolierė Edita Žiobienė



Eivilė Žemaitytė, tel. (8 5) 210 7175, el. p. eivile.zemaityte@vtaki.lt